**Paranoid** הוא אלבומה השני של להקת ההבי מטאל הבריטית בלאק סבאת' שיצא לאור בספטמבר 1970.

"Paranoid" נחשב הן בעיני חובבי רוק כבד והן בעיני מבקרי מוזיקה כאחד מהאלבומים החשובים והמשפיעים ביותר בז'אנר הרוק הכבד. מגזין הרולינג סטון כתב על האלבום "שינה את פני המוזיקה לנצח".

אודות האלבום
------------

על מנת להפיק את המיטב מההצלחה לה זכתה הלהקה עם אלבומה הראשון "Black Sabbath" ולהכות בברזל בעודו חם, התכנסו חברי הלהקה בחזרה באולפן ההקלטות, ארבעה חודשים בלבד לאחר שיצא לאור אלבומם הראשון. בתחילה היה אמור האלבום להיקרא "War Pigs" ("חזירי מלחמה") כשם אחד השירים באלבום, אך חברת התקליטים "וורנר" שינתה את ההחלטה. השיר "Paranoid" נכתב ברגע האחרון, כפי שהמתופף ביל וורד הסביר: "לא היה לנו מספיק שירים בשביל לסגור את האלבום, וטוני אלתר בספונטניות עם הגיטרה וזה פשוט היה זה. בסופו של דבר כתיבת השיר ארכה 20–25 דקות..."

האלבום הוקלט בלונדון באולפני "Sarm West Studios" ו"Regent Sound Studios", בין ה-16 ל-21 ביוני.

עטיפת האלבום נוצרה על ידי הצלם מרקוס קיף.

תוכן האלבום
-----------

נושאי האלבום עוסקים בפוליטיקה, מחאה, סמים, מיסטיקה, אובדנות, הזיות, ריקנות ודיכאון. הנגינה באלבום כבדה ואטית ולעיתים מהירה וטכנית, ונחשבת לפורצת דרך.

להלן תוכן השירים באלבום:

### War Pigs

השיר הראשון והארוך ביותר באלבום הוא שיר מחאה אנטי-מלחמתי המבקר בחריפות ובבוטות יוצאת דופן את המלחמה ואת הפוליטיקאים והגנרלים המתוארים בשיר כפושעים צמאי דם ששולחים את המון העם כבשר תותחים להילחם עבורם. השיר מתאר בצורה גרפית את המלחמה ושדה הקרב, ובסוף השיר ישנה הבטחה כי יום יבוא ופושעי המלחמה יבואו על עונשם. השיר כיוון במקור כנגד מלחמת ווייטנאם. מבחינה מוזיקלית השיר הוא פורץ דרך בז'אנר: תיפופו האגרסיבי של ביל וורד, האופן בו אוסבורן מגיש את מילות השיר והריף הכבד והאימתני של איומי היו חדשים והשפיעו רבות על המשך הז'אנר. מגזין המוזיקה "Guitar World" דירג את השיר במקום ה-56 ברשימת "100 הסולואים הטובים ביותר". השיר הוא אחד המפורסמים של הלהקה ומנוגן בקביעות בהופעותיה החיות, ואף זכה למספר גרסאות כיסוי.

### Paranoid

 ערך מורחב – **Paranoid (שיר של בלאק סבאת')**  

את הליריקה של השיר כתב בסיסט הלהקה גיזר באטלר, ותוכנו נסוב אודות אדם הסובל מפרנויה. השיר, שאורכו כמעט שלוש דקות, מתאפיין בתבנית מוזיקלית אחידה לכל אורכו שמונעת על ידי ריף גיטרה כבד וקצב תיפוף קבוע. אמצע השיר נפתח בסולו גיטרה, כשהתבנית ממשיכה בשלה.

השיר נחשב על ידי רבים כאחד משירי ההבי מטאל הטובים בכל הזמנים. מבנהו המיוחד של השיר, השפיע על אין ספור אמני רוק אחרים, וקבע סטנדרטים חדשים בכל מה שקשור למבנה של שיר רוק כבד. ברשימות דירוג רבות של מגזינים שונים מופיע השיר באופן קבוע. ערוץ הטלוויזיה VH1 דירג את השיר במקום הרביעי ברשימתו "100 שירי הרוק הכבד הטובים בכל הזמנים". ברשימת "All Time Top 100 Singles" של מגזין המוזיקה NME, מופיע השיר במקום ה-41.

### Planet Caravan

שיר רוק פסיכדלי ולא שגרתי המדבר אודות שני אוהבים אשר צפים יחד לאורך היקום. אוסבורן השתמש ברמקול הנקרא "לסלי ספיקר" (leslie speakerׂ) על מנת להשיג את הסאונד המיוחד בקולו.

### Iron Man

 ערך מורחב – **Iron Man**  

### Hand of Doom

מילות השיר נכתבו על ידי באטלר, ואילו את המוזיקה כתבו שאר חברי הלהקה. השיר נפתח בבאס ליין שקט שמיד לאחריו נכנס אוסבורן עם המילים, והשיר הופך לרועש יותר, שלאחריו שוב נהיה שקט, וחזור חלילה. בדקה השנייה נכנסים הגיטרה והתופים, והשיר מקבל תפנית חדשה. לאחר סולו הגיטרה בדקה ה-4:30, שוב חוזר הקצב שפתח את השיר עד לסיומו. השיר מדבר על התמכרויות לסמים מהן סבלו חיילים אמריקאים רבים כשחזרו ממלחמת ווייטנאם לאנגליה, על מנת להשכיח מעצמם את זוועות המלחמה.

### "Rat Salad

השיר, שאורכו 2:30 דקות, מכיל סולו תופים ממושך שמבוצע בידי ביל וורד.

### Fairies Wear Boots

מלבד הבי מטאל, מושפע השיר מסגנונות אחרים כמו רוק פסיכדלי, בלוז רוק, ואף רוק אינסטרומנטלי. מילות השיר קיבלו השראה ממפגש אקראי שערכו חברי הלהקה עם מספר גלוחי ראש.

הצלחה מסחרית
------------

האלבום הוא אחד המצליחים ביותר של הלהקה מבחינה מסחרית, והוא הגיע למקום הרביעי ב"מצעד האלבומים הבריטי" ("UK Albums Chart")‏. בארצות הברית הגיע האלבום למקום ה-12 במצעד ה"בילבורד 200" כמו כן, נמכר האלבום בכ-12 מיליון עותקים ברחבי העולם.

ביקורות והשפעה
--------------

בדומה לאמני רוק כבד באותה התקופה כדוגמת לד זפלין, בתחילה קיבלה הלהקה ביקורות שליליות ממבקרי מוזיקה שונים. אולם לאורך השנים השתנתה גישתם, וכיום מוכר האלבום הן בעיני מבקרי מוזיקה והן בעיני חובבי רוק כבד כאחד מהאלבומים הטובים, החשובים והמשפיעים ביותר בהבי מטאל וכאלבום שבמידה רבה הגדיר את הז'אנר והשפיע על להקות ואמנים רבים אחרים.

ברשימת "500 האלבומים הגדולים בכל הזמנים" של מגזין הרולינג סטון, דורג האלבום במקום ה-131. מגזין טיים כתב על האלבום "מקום לידת ההבי מטאל". סטיב וואי מאתר Allmusic כתב על האלבום: "אחד מאלבומי הרוק הכבד המשפיעים בכל הזמנים, ואלבום שהגדיר את הסאונד והסגנון של הרוק הכבד יותר מכל אלבום אחר בהיסטוריה של הרוק". ב-2006, נכלל האלבום ברשימת "100 אלבומי הגיטרה של כל הזמנים" של מגזין "Guitar World" אתר ynet דירג את האלבום במקום השלישי ברשימת "15 האלבומים הגדולים של המטאל".

בשנת 2020 מגזין הרולינג סטון דירג את האלבום במקום ה-139 ברשימת 500 האלבומים הטובים ביותר בכל הזמנים המחודשת.

רשימת השירים
------------

כל מילות השירים נכתבו על ידי גיזר באטלר והמוזיקה על ידי שאר חברי הלהקה, למעט היכן שצוין אחרת.


| צד א' |
| --- |
| מס' | שם | כותב(ים) | משך |
| 1. | War Pigs |   | 7:57 |
| 2. | Paranoid |   | 2:53 |
| 3. | Planet Caravan | אוסבורן, באטלר | 4:32 |
| 4. | Iron Man |   | 6:00 |

צד ב'


| מס' | שם | כותב(ים) | משך |
| --- | --- | --- | --- |
| 5. | Electric Funeral |   | 4:53 |
| 6. | Hand of Doom |   | 7:08 |
| 7. | Rat Salad |   | 2:30 |
| 8. | Fairies Wear Boots | באטלר, אוסבורן | 6:15 |

מבצעים
------

* גיזר באטלר - גיטרה בס
* אוזי אוסבורן - שירה
* טוני איומי - גיטרה
* ביל וורד - תופים, תופי קונגה

### הפקה

* טום אלום - מהנדס סאונד, פסנתר ב-"Planet Caravan"
* רודג'ר ביין - הפקה מוזיקלית

קישורים חיצוניים
----------------

* מידע על האלבום *Paranoid* באתר MusicBrainz
* מידע על האלבום *Paranoid* באתר AllMusic
* האלבום *Paranoid* באתר Discogs
* האלבום *Paranoid* באתר ספוטיפיי
* ביקורת על האלבום, בבלוג "הבוטיק של ליהיא"
* סקירה כללית על האלבום(הקישור אינו פעיל), באתר "קרוב לקצה"

הערות שוליים
------------

1. ↑  ‏The Holy Sabbath, באתר רולינג סטון
2. ↑  רשימת "100 שירי הרוק הכבד הטובים בכל הזמנים" באתר VH1
3. ↑  הרשימה, באתר NME
4. ↑  מידע על האלבום, באתר "Chart Arcive"
5. 1 2  ביקורת וסיקור על האלבום באתר Allmusic
6. ↑  נתונים על האלבום, באתר הרשמי של איגוד תעשיית ההקלטות האמריקאי
7. ↑  ביקורת וסיקור על האלבום, באתר Allmusic
8. ↑  רשימת דירוג של אלבומי "בלאק סבאת'", באתר ה"רולינג סטון"
9. ↑  ביקורת על האלבום, באתר Sputnikmusic
10. ↑  ביקורת על האלבום, באתר Ultimate Guitar Archive
11. ↑  מיטשל בן מאתר "Blender" בביקורתו על האלבום, 7 בספטמבר 2009
12. ↑  רשימת מאה האלבומים החשובים, באתר מגזין טיים
13. ↑  רשימת "Greatest 100 Guitar Albums of All Time", באתר "Rate Your Music"
14. ↑  ג'קי שרגא, האלבומים הגדולים של המטאל, ynet, ‏ 28.02.2002

| בלאק סבאת' |
| --- |
| טוני איומי (גיטרה) • אוזי אוסבורן (שירה) • ביל וורד (תופים) • גיזר באטלר (גיטרה בס) |
| ביל וורד (תופים) • רוני ג'יימס דיו (שירה) • איאן גילן (שירה) |
| אלבומי אולפן | *Black Sabbath* ‏ (1970) • *Paranoid* ‏ (1970) • *Master of Reality* ‏ (1971) • *Vol. 4* ‏ (1972) • *Sabbath Bloody Sabbath* ‏ (1973) • *Sabotage* ‏ (1975) • *Technical Ecstasy* ‏ (1976) • *Never Say Die!‎* ‏ (1978) • *Heaven and Hell* ‏ (1980) • *Mob Rules* ‏ (1981) • *Born Again* ‏ (1983) • *Seventh Star* ‏ (1986) • *The Eternal Idol* ‏ (1987) • *Headless Cross* ‏ (1989) • *Tyr* ‏ (1990) • *Dehumanizer* ‏ (1992) • *Cross Purposes* ‏ (1994) • *Forbidden* ‏ (1995) • *13* ‏ (2013) |
| נושאים קשורים | Heaven & Hell • Iron Man‏ • Paranoid‏ • God Is Dead?‎ |
| דיסקוגרפיה של בלאק סבאת' • קטגוריה:בלאק סבאת' • פורטל:הבי מטאל |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: cc053745-c447-3566-8f27-bed5438c9133

 |